Alkatetzatik zabaldu duten informazio honen harira Eibarko EAJ-PNVk hartutako jarreraren inguruko azalpenak eman ditu, Josu Mendikute Eibarko EAJ-PNV udal taldearen bozeramaileak sinatutako idatzian: “EAJ-PNVk ondo ikusten du alkateak testu horrekin bat egitea. Baina ez digute udal taldeon sinadura eskatu, babesa eskatu digute alkatea izan dadin sinatzen duena (alkateen testu bat baita, eta halaxe helarazi digute). Hori dela eta, Eibarko EAJ-PNV udal taldea ez da parte sentitu. Izan ere, aitortu egiten dugu guk ez ditugula gertakariak lehen eskutik ezagutzen. Hori dela eta, alkatetzari helarazi diogu alkatea babesten dugula berak, lehen eskutik gertakariaren nondik norakoak ezagutzen baditu eta testuarekin bat badator, testua sinatu dezan. Bat gatoz esaten denean sententzia desproportzionatua dela. Nolanahi ere, uste dut sententziaren inguruko balorazio bat egitekotan, epaitutako gertaeren inguruko balorazioa ere egin beharko genukeela, eta halakorik ez da mahai gainean jarri”.